צ'ארלס, נסיך ויילס

קורות חייו

צ'ארלס נולד לאליזבת, דוכסית אדינבורו ולבעלה הנסיך פיליפ, דוכס אדינבורו בארמון בקינגהאם בלונדון, אנגליה. הוא נימול על ידי ג'ייקוב סנומן, מוהל יהודי. למד 5 שנים בבית הספר "גורדונסטון" בסקוטלנד. מוסד זה היה ידוע כמוסד עם משמעת מאד נוקשית בהנהלתו של ד"ר קורט האן, מי שגם חינך את אביו של צ'ארלס, הנסיך פיליפ. לימים יעיד כי תקופת הלימודים במוסד הייתה "גהנום עלי אדמות", ואת ילדיו שלו (הנסיך ויליאם והנסיך הארי) הוא ישלח למוסד איטון. לאחר מכן למד בטריניטי קולג' בקיימברידג', סמסטר אחד באוסטרליה, וכן למד באוניברסיטת ויילס באבריסטווית' את השפה הוולשית (והיה יורש העצר הבריטי הראשון שעשה זאת).
הוא הוכתר בתור "נסיך ויילס" ב-1 ביולי 1969, בטקס שנערך בטירת קרנארבון בצפון ויילס.
החל מ-16 ביוני 2012, הנסיך צ'ארלס הוא פילדמרשל בצבא הבריטי, אדמירל הצי בצי הבריטי, ומרשל בחיל האוויר הבריטי. אלה הדרגות הבכירות ביותר בכל זרוע.

נישואיו

ב-29 ביולי 1981 התחתן עם הליידי דיאנה לבית ספנסר בת ה-19 בקתדרלת סנט פול. בטקס נכחו 3,500 מוזמנים. לאחר הנישואים קיבלה דיאנה את התואר "הנסיכה מוויילס". לזוג נולדו שני ילדים: הנסיך ויליאם (ב-1982), השני בסדר ירושת הכתר, והנסיך הארי (ב-1984), הנמצא במקום השישי (אחרי הנסיך לואי) בסדר הירושה. הנישואים לא צלחו וב-28 באוגוסט 1996 התגרשו בני הזוג, כנראה בשל יחסיו של צ'ארלס עם אהובתו קמילה פרקר בולס (דיאנה ניהלה בתגובה רומן עם קצין בצבא הבריטי).
ב-9 באפריל 2005 התחתן צ'ארלס בשנית עם קמילה פרקר בולס בטירת וינדזור. החתונה נערכה בטקס אזרחי, משום שלפי חוקי הכנסייה האנגליקנית, מי שהתגרש אינו רשאי להינשא שוב בטקס דתי. המלכה לא השתתפה בטקס, אולם בירכה את בני הזוג אחריו. השניים קיבלו גם את ברכתו של הארכיבישוף של קנטרברי.
צ'ארלס מתגורר בבית קלרנס בלונדון, בו נהגה להתגורר המלכה האם, אליזבת בווס-ליון. קודם למותה של המלכה האם התגורר בארמון סנט ג'יימס.

תוארי הנסיך ואשתו

מיום לידתו נושא צ'ארלס בתואר "הוד מעלתו המלכותית הנסיך צ'ארלס, נסיך אדינבורו". החל משנת 1952, עת הוכתרה אימו למלכת בריטניה, נושא הנסיך צ'ארלס בתואר "הוד מעלתו, דוכס קורנוול", וכן, בתואר הסקוטי "הוד מעלתו, דוכס רות'סיי, הרוזן מקאריק, ברון רנפרו, שליט האיים והלורד העליון והאוצר של סקוטלנד". בשנת 1958, בגיל 10, העניקה לו המלכה את התואר הנסיך מוויילס, תואר מסורתי המוענק ליורשי העצר הבריטיים מאז שנת 1301. ב-1 ביולי 1969 הוכתר בתואר זה בטקס רשמי שהתקיים בטירת קרנארפון בוויילס. באנגליה, בווילס ובצפון אירלנד מקובל לכנותו "הוד מעלתו המלכותית, הנסיך מוויילס" ובסקוטלנד "הוד מעלתו המלכותית, דוכס רות'סיי".
תוארו המלא: "הוד מעלתו המלכותית הנסיך צ'ארלס פיליפ ארתור ג'ורג', הנסיך מווילס, והרוזן מצ'סטר, הדוכס של קורנוול, הדוכס של רות'סיי, הרוזן מקאריק, הברון מרנפרו, השולט על האיים והנסיך והאוצר הגדול של סקוטלנד, אביר מסדר הבירית, אביר מסדר הדרדר, אביר מסדר האמבט, אביר מסדר ההצטיינות, אביר מסדר אוסטרליה, חבר במסדר משרתי המלכה, חבר המועצה המלכותית ועוזר המלכה".
בעבר נשמעה טענה לפיה צ'ארלס הכריז כי לאחר שיהפוך למלך, על מנת לכבד את סבו, המלך ג'ורג' השישי, ייקרא לאחר הכתרתו המלך "ג'ורג' השביעי" ולא המלך "צ'ארלס השלישי". מה גם שהמלכים צ'ארלס הראשון וצ'ארלס השני נחשבו למלכים גרועים ולא פופולריים. בית קלרנס הכחיש שמועה זו.
לאחר נישואיה לצ'ארלס נקראת קמילה פרקר "הוד מעלתה המלכותית, דוכסית קורנוול", והיא בוחרת שלא להשתמש בתואר נסיכת ויילס, כדי לא לפגוע בזכרה של דיאנה, הנסיכה מוויילס, המזוהה בציבור כ"נסיכת ויילס". התואר דוכסית קורנוול יהיה תקף רק באנגליה ובוויילס. בסקוטלנד נקראת קמילה פרקר בולס - "הוד מעלתה המלכותית, הדוכסית מרות'סיי".
כאשר יוכתר הנסיך צ'ארלס כמלך בריטניה, תהיה קמילה זכאית על פי חוק לתואר "המלכה בת הזוג" (Queen Consort), אך בסמוך לנישואיהם הוציא בית קלארנס הודעה רשמית לפיה קמילה בוחרת שלא להיקרא כך בבוא היום, ותסתפק בתואר "הנסיכה בת-הזוג" (Princess Consort) - בדומה לתוארו של הנסיך אלברט, בן זוגה של המלכה ויקטוריה.